COM7 ปริศนาปันผลหุ้น.?
เอ๊ะ...มันน่าแปลกใจจริงจริ๊ง..!! COM7 ของ “เสี่ยสุระ คณิตทวีกุล” ประกาศจ่ายปันผลงวดปี 2564 เป็นหุ้นอัตราส่วน 1 : 1 พ่วงด้วยเงินสดอีก 1 บาทต่อหุ้น
เอ๊ะ...มันน่าแปลกใจจริงจริ๊ง! COM7 ของ “เสี่ยสุระ คณิตทวีกุล” ประกาศจ่ายปันผลงวดปี 64 เป็นหุ้นอัตราส่วน 1 : 1 พ่วงด้วยเงินสดอีก 1 บาทต่อหุ้น
2 มี.ค. 2565

เอ๊ะ…มันน่าแปลกใจจริงจริ๊ง..!! เมื่อบริษัท คอมเซเว่น จำกัด (มหาชน) หรือ COM7 ของ “เสี่ยสุระ คณิตทวีกุล” ประกาศจ่ายปันผลงวดปี 2564 เป็นหุ้นอัตราส่วน 1 : 1 พ่วงด้วยเงินสดอีก 1 บาทต่อหุ้น คิดเป็นเงินราว 1,200 ล้านบาท  ในขณะที่งบงวดปี 2564 มีกำไรสุทธิบานตะไทตั้ง 2,628 ล้านบาท เพิ่มขึ้น 75.8% จากปี 2563 ที่มีกำไรสุทธิ 1,494 ล้านบาท
เท่ากับว่า COM7 ยังเหลือเงินอีกตั้งครึ่งหนึ่งนะเนี่ย แล้วทำไมต้องจ่ายปันผลเป็นหุ้นด้วยล่ะ..!? “เสี่ยสุระ” คิดอะไรอยู่นะ…
จะว่าเก็บเงินไปลงทุนโครงการใหม่ ๆ ก็ไม่น่าจะใช่…เพราะช่วงนี้ก็ไม่เห็นความเคลื่อนไหวของ COM7 เกี่ยวกับดีลใหญ่แต่อย่างใด…
จึงกลายเป็นปริศนาที่ค้างคาใจของนักลงทุนว่า เหตุใด COM7 ต้องปันผลเป็นหุ้น..? แล้วจะเอาเงินที่เหลือไปทำอะไรกันแน่..?
ในขณะที่ถ้าไปดูไส้ในของงบการเงิน จะเห็นว่ากระแสเงินสดและรายการเทียบเท่าเงินสด ณ สิ้นปี 2564 อยู่ที่ 1,656 ล้านบาทเท่านั้น
แต่กลับมีสินค้าคงเหลือ 6,207 ล้านบาท เพิ่มขึ้น 2,543 ล้านบาท หรือคิดเป็น 69.4% เมื่อเทียบกับสิ้นปี 2563 ที่มีสินค้าคงเหลือ 3,664 ล้านบาท…นั่นแปลว่า สต๊อกเหลือบานเบอะนะสิ ทำให้เงินไปจมอยู่กับสินค้าในสต๊อกค่อนข้างเยอะ ซึ่งก็ไม่ใช่เรื่องที่ดีหรอกนะ เพราะมันจะด้อยค่าไปเรื่อย ๆ กลายเป็นสินค้าตกรุ่น ต้องขายในราคาถูก โดยเฉพาะสินค้าไอที พวกโทรศัพท์ แท็บเล็ต โน้ตบุ๊ก เก็ดเจ็ต ฯลฯ จะตกรุ่นเร็ว ถ้าบริหารสต๊อกไม่ดี จะกลายเป็นภาระต้นทุน…
ขณะที่อีกตัวเลขที่น่าสนใจ คือ หนี้สินรวม ที่เพิ่มขึ้น 5,329 ล้านบาท มาอยู่ที่ 10,665 ล้านบาท เมื่อเทียบกับสิ้นปี 2563 ที่มีหนี้สินรวมอยู่ที่ 5,335 ล้านบาท โดยแบ่งเป็นเงินกู้ยืมระยะสั้นจากสถาบันการเงิน 3,801 ล้านบาท เพิ่มขึ้น 2,518 ล้านบาท จากสิ้นปี 2563 ที่มีเงินกู้ยืมระยะสั้นจากสถาบันการเงิน 1,282 ล้านบาท และเจ้าหนี้การค้าและเจ้าหนี้อื่น 5,105 ล้านบาท เพิ่มขึ้น 2,641 ล้านบาท จากสิ้นปี 2563 ที่มีเจ้าหนี้การค้าและเจ้าหนี้อื่น 2,464 ล้านบาท
เอ๊ะ…หรือ COM7 จะเก็บเงินไว้ไปจ่ายหนี้หรือเปล่า..? อันนี้ก็ไม่รู้สินะ
แต่ล่าสุด COM7 ระบุว่า จะไปลงทุนบริษัท เน็คซ์ แคปปิตอล จํากัด (มหาชน) หรือ NCAP เพิ่ม ด้วยการซื้อหุ้นเพิ่มทุนของ NCAP ตามสัดส่วนการถือหุ้น ในอัตราการจัดสรร 2 หุ้นเดิม ต่อ 1 หุ้นใหม่ ที่ราคาหุ้นละ 4.50 บาท โดยคาดจะจองซื้อเกินสิทธิในจำนวนที่ไม่ทำให้สัดส่วนการถือหุ้นใน NCAP เกินกว่า 37% คาดจะใช้เงินราว 873 ล้านบาท
โอเค…ก็พอเข้าใจได้อ่ะนะ การที่ COM7 จะไปลงทุนใน NCAP เพิ่ม…ซึ่ง NCAP ทำธุรกิจสินเชื่อเช่าซื้อรถจักรยานยนต์ จำเป็นต้องใช้เงินในการปล่อยกู้ หาก NCAP ทำผลงานโตโดดเด่น COM7 ในฐานะผู้ถือหุ้นใหญ่ ก็จะพลอยได้รับผลดีเพิ่มมากขึ้นตามไปด้วย
ก็คงพอคลายสงสัยไปได้บ้าง…แต่จะฟังขึ้นหรือเปล่านั้น..? อยู่ที่มุมมองของแต่ละคนแล้วล่ะ
แต่เอาเถอะ…แม้ COM7 จะได้หุ้นปันผล และอาจจะเกิดไดลูชั่นเอฟเฟคจากจำนวนหุ้นที่เพิ่มขึ้นเท่าตัว แต่ด้วยชื่อชั้นของ “เสี่ยสุระ” เชื่อว่าหุ้นน่าจะมีพรีเมี่ยมอีกเยอะ…
ใช่ปะคะ “เสี่ยสุระ” ขาาา…
…อิ อิ อิ…